17/09/2012 | Administración LocalMunicipal
Carnota
Ordenanza bolsa emprego Carnota

O Pleno da Corporación, en sesión de 20 de xullo do 2012, aprobou con caracter inicial a ORDENANZA REGULADORA DO SERVIZO DE INTERMEDIACIÓN LABORAL DENOMINADO “BOLSA DE EMPREGO DO CONCELLO DE CARNOTA”. Exponse ó público polo prazo dun mes ós efectos de alegacións, reclamacións e suxestións, transcorrido o cal sen que as houbera, entenderase aprobado con carácter definitivo sen necesidade de adoptar un novo acordo. O Concello de Carnota, no seu labor de facilitar a inserción laboral da cidadanía, crea o servizo de “Bolsa de Emprego” que será de utilidade para as persoas en situación de desemprego e para as que desexen mellorar a súa empregabilidade. Artéllase coma un instrumento para mellorar a formación, información e coma unha ferramenta de promoción económica, que estará ao servizo das empresas e dos demandantes de emprego. Esta Bolsa de Emprego ten como obxectivo principal a intermediación laboral e funcionará como unha ferramenta de conexión entre a demanda e as ofertas de emprego que se xeren, ademais ten como obxectivo a divulgación de información de interese en materia de recursos humanos e promoción económica. A Bolsa de Emprego municipal non se entenderá en ningún caso como un servizo que proporciona postos de traballo in situ, senón que colabora coa persoa demandante na busca dun emprego a través das ferramentas que se detallan neste documento. A presente ordenanza ten por obxecto regular a constitución e o funcionamento da Bolsa de Emprego xestionada polo Concello de Carnota. A Bolsa de Emprego prestará servizo de intermediación laboral a poboación que o demande e proporcionandolle información, a través dos medios de comunicación dispoñibles, sobre as ofertas de emprego, a formación e outros asuntos en materia de recursos humanos e promoción económica que se reciben na Axencia de Desenvolvemento Local do Concello de Carnota. Poderán ser beneficiarias dos servizos da Bolsa de Emprego que xestiona o Concello de Carnota: - Como demandantes de emprego: as persoas que se atopen sen emprego, ou que desexen mellorar a súa situación laboral. - Como ofertantes de emprego: particulares (relacións laborais de carácter especial), empresas e institucións que abran procesos de selección de persoal. A Bolsa de Emprego xestionada polo Concello de Carnota, ten coma finalidade constituír unha base de datos das persoas desempregadas e das que desexen mellorar a súa situación laboral, xestionar ofertas de emprego que se reciban na Axencia de Desenvolvemento Local, e divulgar información de interese entre as persoas inscritas, en materia de recursos humanos, formación e promoción económica. A Bolsa de Emprego, como relación ordenada das persoas que voluntariamente solicitasen a súa inclusión, con destino a: a) Vacantes temporais producidas naquelas prazas de persoal do Concello, ben por baixas producidas por incapacidade laboral, vacacións ou calquera outra circunstancia. b) Prazas temporais de postos de traballo que non forman parte da plantilla do Concello, segundo o regulado no artigo 15.1 do ET c) Intermediación con empresas do ámbito de aplicación da Bolsa de Emprego A inclusión na Bolsa de Emprego non supon en sí mesma un dereito á contratación, sendo exclusivamente a súa función a de servir de relación ordenada, das persoas que poiden ser chamadas para cubrir os postos surxidos a través das distintas ópcións que se recollen neste artígo. Quedan excluidos da aplicación deste Regulamento: Nos apartados a) e b) do artigo anterior: - Cando se trate de persoal contratado ao amparo de subvencións de carácter finalista recibidas doutra Administración ou Organismo Público, para o que se estará ao disposto nas normas específicas e de obrigado cumprimiento que rixan ditas subvencións, tratándose de respetar no que sexa posible as disposicións contempladas neste Regulamento. - Persoal que se contrate dentro das convocatorias especificas que se efectúen en razón de convenios suscritos polo Concello con outras entidades públicas tales como o Servizo Público de Emprego de Galicia (SAE), Servicio Público de Empleo Estatal (SPEE), Escolas Taller, Obradoiros de Emprego, etc., cando resulten incompatibles co uso da Bolsa de Emprego. - Persoal de prácticas de formación, en virtude de convenios específicos cos distintos centros educativos. Son requisitos para formar parte da Bolsa de Emprego xestionada polo Concello de Carnota os seguintes: a) Ser maior de dezaseis anos. No caso de que a persoa demandante de emprego no teña a maioría de idade, a solicitude deberá ir asinada polo/a representante legal ou titor/a da persoa solicitante. b) No caso das persoas estranxeiras, deberán estar en posesión do correspondente permiso de residencia e traballo. A inscrición debe realizarse no modelo normalizado que figura como anexo I desta ordenanza, que se lles entregará para tal efecto ás persoas interesadas. O referido modelo tamén estará dispoñible na páxina web do Concello de Carnota para a súa descarga (impreso de inscrición). A solicitude de inscrición debidamente cuberta presentarase, no Rexistro do Concello de Carnota, dirixida a Servizos Xerais que entregará a copia, co seu número de rexistro, a Axencia de Desenvolvemento Local. Dende este departamento, asignaráselle un número de rexistro de usuario. Este trámite poderá realizarse a través da administración electrónica, cando estea habilitada na web www.concellodecarnota.com.No caso de persoas menores de idade ou con discapacidade psíquica, a inscrición debe estar asinada polo/a representante legal. O rexistro da solicitude realizarase de luns a venres dentro do horario das oficinas municipais. No prazo de 15 días naturais, os técnicos da Axencia de desenvolvemento local, citarán o demandante de emprego, para a elaboración do formulario de verificación (comprobación de datos aportados polo demandante de emprego: titulación, experiencia laboral, formación e outros) que servirá de base para a súa inclusión na Bolsa de Emprego. Este formulario de verificación, reflexará de forma xustificada a formación regrada e non regrada, así como acreditación de experiencia laboral. A atención ao usuario da Bolsa de Emprego realizarase de luns a venres, en horario de 9 a 11 horas. As variacións dos datos achegados á Bolsa de Emprego, deberán solicitarse a Axencia de desenvolmemento local mediante anexo II, a través do Rexistro do Concello de Carnota. A persoa inscrita ten a obriga de comunicar por escrito e asinado, a Axencia de Desenvolvemento Local, a modificación das súas circunstancias laborais. O expediente persoal estará formado polo impreso de solicitude, o formulario de verificación e as modificacións que se realicen a posteriori. Ademais, incorporaranse os datos referidos ás xestións que se realicen sobre o expediente dende a Bolsa de Emprego. A inscrición na Bolsa de Emprego ten unha vixencia de 24 meses. Pasado este período de tempo, a inscrición débese renovar, empregando o impreso que figura no anexo II desta ordenanza. Se a persoa inscrita, por calquera motivo, quere darse de baixa na Bolsa de Emprego, deberá solicitalo polos mesmos medios establecidos para a inscrición, empregando o impreso do anexo II. Os empregadores que soliciten candidatos á Bolsa de Emprego deberán cubrir o impreso de oferta de emprego, que figura no anexo III e que se publicará na web do Concello de Carnota, indicando o perfil solicitado das persoas aspirantes. Unha vez cuberto o impreso de oferta de emprego, deben remitilo por correo electrónico (info@concellodecarnota. com), fax, ou entregalo persoalmente na Axencia de Emprego e Desenvolvemento Local, no horario estipulado no artigo 6 desta ordenanza. Unha vez recibida a oferta de emprego, asignaráselle un número de rexistro de oferta para o seu control e arquivo, e posteriormente, a Axencia de Desenvolvemento remitirá o empregador unha listaxe de candidatos, dacordo co perfil solicitado (anexo IV). O ofertante de emprego, unha vez recibidos os datos, deberá encargarse de realizar a selección, poñéndose en contacto cos candidatos incluídos na lista. O ofertante, deberá notificar á Bolsa de Emprego o resultado do proceso de selección. O proceso de xestión da oferta, dende a súa recepción na Axencia de Desenvolvemento Local, ata o envío da listaxe, non será superior a cinco días hábiles. Segundo a Lei orgánica 15/1999, do 13 de decembro, de protección de datos de carácter persoal, os datos que incorpore o usuario neste ficheiro serán destinados para a finalidade descrita anteriormente. O responsable do ficheiro será o Concello de Carnota, ante o que se deben exercer os dereitos de acceso, oposición, rectificación e cancelación dos datos de carácter persoal. Os datos de carácter persoal serán tratados co grao de protección adecuado, segundo o Real decreto 944/1999, do 11 de xuño, e tomaranse as medidas de seguridade necesarias para evitar a alteración, perda, tratamento ou acceso non autorizado por parte de terceiros que os poidan empregar para finalidades distintas ás desexadas polo usuario. Non estará permitida a cesión doutros datos nin a outras entidades diferentes ao que se contempla nesta ordenanza. A presente ordenanza entrará en vigor unha vez publicado o seu texto íntegro no Boletín Oficial da Provincia, transcorrido o prazo previsto no artigo 65.2 da Lei reguladora das bases do réxime local. Carnota, 10 de setembro de 2012 O alcalde Ramón Noceda Caamaño